**NÁRODNÁ RADA SLOVENSKEJ REPUBLIKY**

## IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 487/2009-sekr.

**1084a**

**Správa**

**Ústavnoprávneho výboru Národnej rady Slovenskej republiky o prerokovaní zákona z 28. apríla 2009, ktorým sa mení a dopĺňa zákon č. 300/2005 Zb. Trestný zákon v znení neskorších predpisov, vráteného prezidentom Slovenskej republiky na opätovné prerokovanie Národnou radou Slovenskej republiky (tlač 1084) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Zákon z 28. apríla 2009, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov, **vrátený prezidentom Slovenskej republiky** na opätovné prerokovanie Národnou radou Slovenskej republiky (tlač 1084) pridelil predseda Národnej rady Slovenskej republiky svojím rozhodnutím č. 1101 z 15. mája 2009 na prerokovanie **Ústavnoprávnemu výboru** Národnej rady Slovenskej republiky, s tým, že ako gestorský výbor podá Národnej rade Slovenskej republike správu o výsledku prerokovania vráteného zákona vo výbore.

**I.**

 Národná rada Slovenskej republiky 28. apríla 2009 schválila zákon, ktorým sa mení a dopĺňa zákon Národnej rady Slovenskej republiky č. **300/2005 Z. z. Trestný zákon** v znení neskorších predpisov. Prezident Slovenskej republiky podľa čl. 102 ods. 1 písm. o) Ústavy Slovenskej republiky rozhodnutím zo 14. mája 2009 číslo 1999-2009-BA vrátil predmetný zákon na opätovné prerokovanie. Uviedol dôvody a v časti III navrhol, aby Národná rada Slovenskej republiky neprijala zákon ako celok. Ďalej navrhol, ak Národná rada vrátený zákon opätovne schváli, upraviť čl. II takto:

„Čl. II

 Tento zákon nadobúda účinnosť 1. septembra 2009.“;

Ústavnoprávny výbor prerokoval vrátený zákon **v lehote určenej rozhodnutím predsedu Národnej rady Slovenskej republiky.**

Uznesením č. 671 z 10. júna 2009 **odporúčal zákon** **vrátený prezidentom** Slovenskej republiky **opätovne** **schváliť** **v pôvodnom znení s pripomienkou prezidenta republiky k čl. II,** tak ako je v tejto správe uvedená.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol zákon pridelený, **neoznámili v určenej lehote** gestorskému výboru **žiadne stanovisko** k predmetnému zákonu (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Gestorský výbor na základe stanovísk poslancov – členov výboru

**odporúča** Národnej rade Slovenskej republiky **schváliť:**

**1.**  **pripomienku** prezidenta republiky uvedenú v jeho rozhodnutí k čl. II zákona, ktorá znie:

 „Čl. II

 Tento zákon nadobúda účinnosť 1. septembra 2009.“;

 2. **zákon z 28. apríla 2009, ktorým sa mení a dopĺňa zákon č. 300/2005 Z. z. Trestný zákon** v znení neskorších predpisov, **vrátený prezidentom Slovenskej republiky** na opätovné prerokovanie Národnou radou Slovenskej republiky (tlač 1084) **v znení pripomienky uvedenej v prvom bode.**

**IV.**

 **Správa** Ústavnoprávneho výboru Národnej rady Slovenskej republiky o prerokovaní **zákona** z 28. apríla 2009, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov, **vráteného prezidentom Slovenskej republiky** na opätovné prerokovanie Národnou radou Slovenskej republiky v druhom čítaní(tlač 1084a) **bola schválená uznesením Ústavnoprávneho výboru Národnej rady Slovenskej republiky z 15. júna 2009 č. 680.**

 Mojmír Mamojka

 predseda Ústavnoprávneho výboru

 Národnej rady Slovenskej republiky

Bratislava 15. júna 2009